Συνάντηση για Γεύμα Χ.Γ. (Ιωάννινα)
2020-09-20 14:00 - 17:00 (Europe/Athens) | Ψησταριά “Η Στρούγκα”, Αγίου Δημητρίου 4, Κατσικάς Ιωαννίνων
Η Εστία της Κοιλιοκάκης – Celiac’s Home, καθιέρωσε και συνεχίζει τις τακτικές συναντήσεις με τους φίλους της, και παράλληλα συστήνει εστιατόρια που προσφέρουν γεύματα χωρίς γλουτένη.
Σας περιμένουμε λοιπόν την Κυριακή 20 Σεπτεμβρίου στις 14:00, στην ψησταριά “Η ΣΤΡΟΥΓΚΑ” στον Κατσικά Ιωαννίνων, για να συζητήσουμε από κοντά, γευόμενοι gluten free πιάτα και φυσικά τηρώντας όλα τα απαραίτητα μέτρα προστασίας για τον Covid-19!
Λόγω περιορισμένων θέσεων και ιδιαίτερης κουζίνας, είναι απαραίτητο να μας ενημερώσετε για τη συμμετοχή σας το αργότερο μέχρι και την Τετάρτη 16 Σεπτεμβρίου στο email: celiacshome@yahoo.com, δηλώνοντας το όνομά σας, το τηλέφωνο σας και οπωσδήποτε τον αριθμό των ατόμων. Η χωρητικότητα είναι συγκεκριμένη, γι’ αυτό θα τηρηθεί αυστηρά σειρά προτεραιότητας!!!
Παρακαλούμε να προσέλθετε μόνο εφόσον λάβετε θετική επιβεβαίωση για την κράτηση της θέσης.
ΣΗΜΕΙΩΣΗ: Για τους νεοδιαγνωσμένους φίλους μας που χρειάζονται επιπρόσθετη ενημέρωση, θα υπάρχει η δυνατότητα να βρισκόμαστε εκεί από τις 12:30, μόνο εφόσον έχει προηγηθεί επικοινωνία μαζί μας.

Λόγω των έκτακτων καταστάσεων, αναβλήθηκαν αρκετές προγραμματισμένες συναντήσεις και εκδηλώσεις. Επανερχόμαστε με μικρότερες πλέον συγκεντρώσεις, δείχνοντας παράλληλα και την ευγνωμοσύνη μας στα καταστήματα που στέκονται δίπλα μας, ακόμη και τώρα στις δύσκολες αυτές συγκυρίες, σερβίροντας μας με ασφάλεια πιάτα χωρίς γλουτένη.

Συνάντηση Ενημέρωσης (Ιωάννινα)
2020-09-25 18:00 - 20:00 | Καφέ-Ζαχαροπλαστείο “Διεθνές”, Σταύρου Νιάρχου 35, Ιωάννινα, Ελλάδα
Η Εστία της Κοιλιοκάκης – Celiac’s Home, συνεχίζει τις τακτικές ενημερωτικές συναντήσεις για τους “νέο..κοιλιοκακικούς” φίλους μας!!!
Την Παρασκευή 25/9 στις 18:00 θα βρισκόμαστε στο καφέ “ΔΙΕΘΝΕΣ” στην Δουρούτη, Σταύρου Νιάρχου 35 και θα είμαστε στην διάθεση όσων έχουν διαγνωστεί πρόσφατα και χρειάζονται ενημέρωση.
Για λόγους ασφαλείας ο αριθμός των συμμετεχόντων θα είναι συγκεκριμένος και είναι απαραίτητη η προεγγραφή με email στο celiacshome@yahoo.com.

Συνάντηση Ενημέρωσης (Ιωάννινα)
2020-09-27 17:30 - 20:00 | Καφέ-Ζαχαροπλαστείο “Διεθνές”, Σταύρου Νιάρχου 35, Ιωάννινα, Ελλάδα
Η Εστία της Κοιλιοκάκης – Celiac’s Home, συνεχίζει τις τακτικές ενημερωτικές συναντήσεις για τους “νέο..κοιλιοκακικούς” φίλους μας!!!
Την Κυριακή 27/9 στις 17:30 θα βρισκόμαστε στο καφέ “ΔΙΕΘΝΕΣ” στην Δουρούτη, Σταύρου Νιάρχου 35 και θα είμαστε στην διάθεση όσων έχουν διαγνωστεί πρόσφατα και χρειάζονται ενημέρωση.
Για λόγους ασφαλείας ο αριθμός των συμμετεχόντων θα είναι συγκεκριμένος και είναι απαραίτητη η προεγγραφή με email στο celiacshome@yahoo.com.

Πανελλήνιο Συνέδριο Μοριακής Ογκολογίας & Στοχεύουσας Θεραπείας
2021-09-02 12:30 - 2021-09-04 21:30
Με χαρά σας προσκαλούμε στο συνέδριο Μοριακής Ογκολογίας και Στοχεύουσας Θεραπείας που θα πραγματοποιηθεί 2-4 Σεπτεμβρίου 2021 στο Ξενοδοχείο Du Lac στα Ιωάννινα, από την Εταιρεία Μελέτης Κλωνικής Ετερογένειας της Νεοπλασίας – ΕΜΕΚΕΝ σε συνεργασία με την Ογκολογική Κλινική του Πανεπιστημίου Ιωαννίνων.
Στο συνέδριο θα συμμετάσχει με τη διάλεξη “Celiac Disease: Δίαιτα και Κακοήθεια” ο Αναπληρωτής Καθηγητής Γαστρεντερολογίας του Τμήματος Ιατρικής Ιωαννίνων, δρ. Κωνσταντίνος Κατσάνος, υπό το Προεδρείο του Davide Mauri (Επίκουρου Καθηγητή Ογκολογίας Τμήματος Ιατρικής Ιωαννίνων) και της Χριστίνας Καλαμπόκη (Προέδρου του Συλλόγου “Η Εστία της Κοιλιοκάκης“). Η διάλεξη θα πραγματοποιηθεί την Πέμπτη 2 Σεπτεμβρίου, 14:00-14:40.
Περισσότερες πληροφορίες για το συνέδριο μπορείτε να βρείτε εδώ, ενώ το πρόγραμμά του είναι διαθέσιμο εδώ.

Συνάντηση για Ενημέρωση με Γεύμα Χ.Γ. (Άρτα)
2021-09-19 13:30 - 17:00 | Μεζεδοπωλείο Μεράκι, Γεωργίου Μάτσου 7, Άρτα
Την Κυριακή 19 Σεπτεμβρίου, το μεσημέρι, σας περιμένουμε στην Άρτα στο μεζεδοπωλείο Μεράκι, ώστε να ξαναβρεθούμε μετά από πολύ καιρό για γεύμα, ενημερωτική κουβεντούλα και γνωριμία με τα καινούργια μέλη μας.Λόγω περιορισμένων θέσεων, παρακαλούμε να δηλώσετε έγκαιρα την συμμετοχή σας, το αργότερο μέχρι Τετάρτη 15/9 το απόγευμα, με προσωπικό μήνυμα στο Facebook Messenger δηλώστε τον αριθμό των ατόμων που θα συμμετέχουν.
Ο κύριος Ιωάννης Τσιρώνης, μέλος του Δ.Σ της “Εστίας” φρόντισε και σε συνεργασία με το μεζεδοπωλείο Μεράκι να μας περιποιηθούν με εδέσματα χωρίς γλουτένη.

Κοπή Πίτας 2023 (Πάρτυ Μασκέ) – Γ.Σ. Μελών
2023-02-05 12:30 - 19:00 | Καρβούνης – Αίθουσες Δεξιώσεων & Catering, Δημοκρατιας 10, Ελεούσα, Ιωαννίνων, 45500, Ελλάδα
Αγαπητοί μας φίλοι,
Η εκδήλωση κοπής της πρωτοχρονιάτικης πίτας της Εστίας της Κοιλιοκάκης εκτός από το να φέρνει κοντά τα μέλη μας κάθε χρόνο προσφέροντάς τους την ευκαιρία να γνωριστούν και να ανταλλάξουν απόψεις, απορίες, να ενημερωθούν, να γευτούν εδέσματα χωρίς γλουτένη και παράλληλα να διασκεδάσουν, είναι επίσης γνωστή και για τα πλούσια δώρα που μοιράζει! Λόγω της πανδημίας δε μπόρεσε να υλοποιηθεί τα προηγούμενα δύο έτη, όμως φέτος είναι και πάλι κοντά σας.
Με χαρά σας περιμένουμε λοιπόν στην κοπή της πίτας μας για το 2023 που θα πραγματοποιηθεί την Κυριακή 5 Φεβρουαρίου, στις 12:30 το μεσημέρι στο Κέντρο Εκδηλώσεων «Καρβούνης» στην Ελεούσα Ιωαννίνων. Η μέρα αυτή συμπίπτει με την έναρξη του Τριωδίου, οπότε σας περιμένουμε όλους μασκαρεμένους. Με την ευκαιρία της συνάντησης θα πραγματοποιηθεί και Γενική Συνέλευση των μελών μας.
Η μέρα αυτή θα είναι μια μέρα μεγάλης γιορτής, όπου:

Θα ανταμώσουμε και θα ανταλλάξουμε τα νέα μας και τους προβληματισμούς μας!
Θα γευτούμε υπέροχα εδέσματα χωρίς γλουτένη που ο κύριος Καρβούνης θα μας ετοιμάσει με απόλυτη ασφάλεια!
Θα έχουμε την ευκαιρία να δοκιμάσουμε τα προϊόντα χωρίς γλουτένη που θα μας δειγματίσουν οι εταιρείες!
Θα κόψουμε την πίτα μας με πολλά φλουριά και δώρα για τους τυχερούς!

…και φυσικά θα χορέψουμε και θα διασκεδάσουμε στο μασκέ πάρτυ μας!!!
Δύο παιδαγωγοί θα αναλάβουν να διασκεδάσουν τα παιδιά και να τα απασχολήσουν δημιουργικά.
Τιμή εισόδου: 15 ευρώ
Ειδική τιμή για τα παιδιά 7-12 ετών: 10 ευρώ
Παιδιά έως 6 ετών: Δωρεάν
Στην τιμή περιλαμβάνεται το φαγητό (ειδικό μενού χωρίς γλουτένη), η μουσική, ο χορός και η δημιουργική απασχόληση των παιδιών. Δεν περιλαμβάνονται αναψυκτικά και ποτά.
ΑΠΑΡΑΙΤΗΤΗ προϋπόθεση η έγκαιρη δήλωση συμμετοχής μέχρι και την Τετάρτη 1/2/2023. Παρακαλούμε δηλώστε τον αριθμό των ατόμων που θα συμμετέχουν, καθώς και τα παιδιά με τις ηλικίες τους, ΜΟΝΟ με τους παρακάτω τρόπους:
στο email: celiacshome@gmail.com
μέσω messenger: https://m.me/hestiathskoiliokakhs
ή με SMS στα τηλέφωνα 6936744112 και 6949690085
ΠΡΟΣΟΧΗ: ΔΕΝ ΙΣΧΥΕΙ Η ΔΗΛΩΣΗ ΣΥΜΜΕΤΟΧΗΣ ΜΕΣΩ FACEBOOK!!!
Παρακαλούμε να προσέλθετε μόνο εφόσον λάβετε θετική επιβεβαίωση για την κράτηση της θέσης.

Ημερίδα: Κοιλιοκάκη και συνοδά αυτοάνοσα νοσήματα
2023-05-14 09:15 - 14:00 | Grand Serai Congress & Spa, Ιωάννινα, Δωδώνης 33, Ιωάννινα, 45221, Ελλάδα
Θα είναι τιμή μας να παραβρεθείτε και να στηρίξετε με την παρουσία σας την ημερίδα με θέμα «Κοιλιοκάκη και συνοδά Αυτοάνοσα νοσήματα» στις 14 Μαΐου 2023, στο Ξενοδοχείο Grand Serai, στα Ιωάννινα.
Η διοργάνωση αποτελεί κοινή προσπάθεια του Συλλόγου “Η Εστία της Κοιλιοκάκης” και του Ινστιτούτου Εσωτερικής Παθολογίας και Ηπατο-Γαστρεντερολογίας (ΙνΕΠΗΓ) με στόχο την έγκριτη ενημέρωση.
Η κοιλιοκάκη αποτελεί ένα συστηματικό νόσημα με αυτοάνοσο μηχανισμό που ξεκινά από τον εντερικό βλεννογόνο του λεπτού εντέρου μέσω της ευαισθητοποίησής του σε ορισμένα αντιγόνα που περιέχονται στη γλουτένη. Προσβάλλει τόσο παιδιά όσο και ενήλικες. Αν δεν αναγνωριστεί εγκαίρως, μπορεί να οδηγήσει σε χρόνιες επιπτώσεις και σημαντικές διαταραχές, όπως καθυστέρηση στην ανάπτυξη ή αναιμία. Αντίθετα αν η διάγνωση γίνει σε πρώιμα στάδια μπορούν έγκαιρα να αντιμετωπιστούν τα συμπτώματα και να αποφευχθούν οι επιπλοκές και τα χρόνια προβλήματα. Η δίαιτα αποτελεί τον ακρογωνιαίο λίθο της θεραπείας και αυτό προϋποθέτει τη συμβουλή από ειδικό επιστήμονα, αλλά και την ορθή ενημέρωση των ασθενών και των συγγενών τους.
Μερικές φορές, η κοιλιοκάκη μπορεί να συνυπάρχει με άλλα συχνά αυτοάνοσα νοσήματα, οπότε η συνεργασία και η παρακολούθηση και από άλλες ιατρικές ειδικότητες έχει καθοριστικό ρόλο. Ακόμη, ο ασθενής πρέπει να υποστηρίζεται από το γιατρό και τους συγγενείς του σε όλες τις παραμέτρους της υγείας του: τη σωματική, τη ψυχική, την κοινωνική.
Σκοπός της εκδήλωσής αυτής είναι η ευαισθητοποίηση και η ενημέρωση των ιατρών και των πολιτών για την κοιλιοκάκη και άλλα αυτοάνοσα νοσήματα. Η παρουσίαση των δεδομένων θα γίνει με τρόπο απλό και κατανοητό από έμπειρους επιστήμονες και θα ακολουθήσει ελεύθερη και εποικοδομητική συζήτηση και ανάλυση πτυχών που απασχολούν τους ασθενείς. Περιμένουμε με ιδιαίτερη χαρά να σας καλωσορίσουμε στην επιστημονική αυτή εκδήλωση και προσβλέπουμε στην ενεργό συμμετοχή σας.
Με εκτίμηση εκ μέρους των διοργανωτών,
Χριστίνα Καλαμπόκη
Πρόεδρος του Συλλόγου «Η Εστία της Κοιλιοκάκης»
Δημήτριος Χριστοδούλου
Καθηγητής Γαστρεντερολογίας
Πρόεδρος Ινστιτούτου Εσωτερικής Παθολογίας και Γαστρεντερολογίας

ΕΠΙΣΤΗΜΟΝΙΚΟ ΠΡΟΓΡΑΜΜΑ ΗΜΕΡΙΔΑΣ

Κοπή Πίτας 2024 - Γενική Συνέλευση - Εκλογές Δ.Σ.
2024-02-04 12:30 - 18:00 | Καρβούνης – Αίθουσες Δεξιώσεων & Catering, Δημοκρατιας 10, Ελεούσα, Ιωαννίνων, 45500, Ελλάδα
Η εκδήλωση κοπής της πρωτοχρονιάτικης πίτας της Εστίας της Κοιλιοκάκης εκτός από το να φέρνει κοντά τα μέλη μας κάθε χρόνο προσφέροντάς τους την ευκαιρία να γνωριστούν και να ανταλλάξουν απόψεις, απορίες, να ενημερωθούν, να γευτούν εδέσματα χωρίς γλουτένη και παράλληλα να διασκεδάσουν, είναι επίσης γνωστή και για τα πλούσια δώρα που μοιράζει!
Με χαρά σας περιμένουμε λοιπόν στην κοπή της πίτας μας για το 2024 που θα πραγματοποιηθεί την Κυριακή 4 Φεβρουαρίου, στις 12:30 το μεσημέρι στο Κέντρο Εκδηλώσεων «Καρβούνης» στην Ελεούσα Ιωαννίνων. Φέτος, λόγω παρέλευσης δύο ετών από τις αρχαιρεσίες του Φεβρουαρίου 2022, τον ίδιο μήνα ολοκληρώνεται η θητεία του υφιστάμενου Δ.Σ. Για το λόγο αυτό, μαζί με την κοπή της πίτας θα λάβει χώρα και η Εκλογοαπολογιστική Γενική Συνέλευση του Συλλόγου με θέματα:

Απολογισμός δράσης απερχόμενου Διοικητικού Συμβουλίου
Οικονομικός απολογισμός
Έκθεση εξελεγκτικής επιτροπής
Έγκριση πεπραγμένων και απαλλαγή του απερχόμενου Διοικητικού Συμβουλίου
Προτάσεις και τοποθετήσεις μελών.
Εκλογή εφορευτικής επιτροπής για την εκλογή νέου Δ.Σ. και εξελεγκτικής επιτροπής.

Και θα ακολουθήσει η ψηφοφορία για την εκλογή του νέου Διοικητικού Συμβουλίου του Συλλόγου.
Προπάντως όμως η μέρα αυτή θα είναι μια μέρα μεγάλης γιορτής, όπου:

Θα ανταμώσουμε και θα ανταλλάξουμε τα νέα μας και τους προβληματισμούς μας!
Θα γευτούμε υπέροχα εδέσματα χωρίς γλουτένη που ο κύριος Καρβούνης θα μας ετοιμάσει με απόλυτη ασφάλεια!
Θα έχουμε την ευκαιρία να δοκιμάσουμε τα προϊόντα χωρίς γλουτένη που θα μας δειγματίσουν οι εταιρείες!
Θα κόψουμε την πίτα μας με πολλά φλουριά και δώρα για τους τυχερούς!

…και φυσικά θα χορέψουμε και θα διασκεδάσουμε με ζωντανή παραδοσιακή μουσική, με το κλαρίνο του Μιχάλη Μπραχόπουλου και το τραγούδι του Γιώργου Πατσιούρα.
Παιδαγωγοί θα αναλάβουν να διασκεδάσουν τα παιδιά και να τα απασχολήσουν δημιουργικά.
Τιμή εισόδου: 15 ευρώ (συμπεριλαμβάνει επιδότηση 5€/άτομο από το Σύλλογο μας).
Παιδιά έως 7 ετών: Δωρεάν
Στην τιμή περιλαμβάνεται το φαγητό (ειδικό μενού χωρίς γλουτένη), η μουσική, ο χορός και η δημιουργική απασχόληση των παιδιών. Δεν περιλαμβάνονται αναψυκτικά και ποτά.
Σας περιμένουμε όλους!

Ενημερωτική Εκδήλωση: Διαγνώστηκα με Κοιλιοκάκη. Και τώρα;
2024-05-12 10:30 - 13:30 | Επιστημονικο και Τεχνολογικό Πάρκο Ηπείρου, Λεωφ. Σταύρου Νιάρχου (πριν την είσοδο του ΠΓΝΙ), Ιωάννινα, Ελλάδα
Αν διαγνωστήκατε με Κοιλιοκάκη εσείς ή κάποιο μέλος της οικογένειά σας, σας περιμένουμε στην Ανοιχτή Ενημερωτική Εκδήλωση με θέμα “Διαγνώστηκα με Κοιλιοκάκη. Και τώρα;” που θα πραγματοποιήθεί την Κυριακή 12 Μαΐου 2024 στις 10:30πμ στο αμφιθέατρο του Επιστημονικού και Τεχνολογικού Πάρκου Ηπείρου (πριν την είσοδο του Γενικού Πανεπιστημιακού Νοσοκομείου Ιωαννίνων) για να συζητήσουμε μαζί τη διαχείριση της νέας καθημερινότητάς σας.
Θα μιλήσουν:

Αλέξανδρος Σκαμνέλος, Γαστρεντερολόγος
Δάφνη Δανάτσα, Ψυχολόγος
Χρήστος Δερδεμέζης, Διατροφολόγος
Νικόλαος Παρίσης, Χημικός Τροφίμων

Θα ακολουθήσει ανοιχτή συζήτηση με το κοινό.

Ολόκληρη η εκδήλωση με τις ομιλίες είναι διαθέσιμη εδώ:

Κοπή Πίτας και Γ.Σ. 2025
2025-02-16 12:30 - 17:00 | Καρβούνης – Αίθουσες Δεξιώσεων & Catering, Δημοκρατιας 10, Ελεούσα, Ιωαννίνων, 45500, Ελλάδα
Η Εστία της Κοιλιοκάκης σας προσκαλεί την Κυριακή 16 Φεβρουαρίου, στις 12:30 το μεσημέρι στο Κέντρο Εκδηλώσεων «Καρβούνης» στην Ελεούσα Ιωαννίνων για την καθιερωμένη κοπή της πίτας.
Μια εκδήλωση “θεσμός” που κάθε χρόνο συγκεντρώνει και ενώνει τα μέλη και τους φίλους μας, προσφέροντας πλούσιο γεύμα χωρίς γλουτένη, ατελείωτη διασκέδαση με ζωντανή μουσική και χορό, καθώς και πλούσια δώρα προσφορά των ευγενικών χορηγών μας!
Μαζί με την κοπή της πίτας θα λάβει χώρα και η Γενική Συνέλευση του Συλλόγου με τον οικονομικό απολογισμό και τον απολογισμό δράσων της περασμένης χρονιάς, αλλά και την ευκαιρία να συζητήσουμε τις νέες δράσεις και τους στόχους μας.
Προπάντως όμως η μέρα αυτή θα είναι μια μέρα μεγάλης γιορτής, όπου:

Θα ξανασυναντηθούμε και θα μοιραστούμε τα νέα μας και τους προβληματισμούς μας.
Θα γευτούμε υπέροχα εδέσματα χωρίς γλουτένη που το εξειδικευμένο προσωπικό του κ. Καρβούνη θα μας ετοιμάσει με απόλυτη ασφάλεια.
Θα δοκιμάσουμε εξαιρετικά προϊόντα χωρίς γλουτένη από τις εταιρείες που θα μας στηρίξουν.
Θα κόψουμε την πίτα μας με πολλά φλουριά και υπέροχα δώρα για τους τυχερούς.

…και φυσικά θα χορέψουμε και θα διασκεδάσουμε στο έπακρο με ζωντανή παραδοσιακή μουσική, με το κλαρίνο του Χρήστου Μαρτίνη, τα χάλκινα του Δράμαλη Σαράντη (για τους φίλους μας από τη Δυτική Μακεδονία) και το τραγούδι του Γιώργου Πατσιούρα.
Λόγω και του τριωδίου, όλοι οι μασκαράδες καλοδεχούμενοι.
Παιδαγωγοί θα αναλάβουν να διασκεδάσουν τα παιδιά και να τα απασχολήσουν δημιουργικά.

Γενική τιμή εισόδου: 20 ευρώ
Τιμή εισόδου για παιδιά 6 ως 12 ετών: 10 ευρώ
Παιδιά κάτω των 6 ετών: Δωρεάν

Στην τιμή περιλαμβάνεται το φαγητό (ειδικό μενού χωρίς γλουτένη), συνοδευόμενο από κρασί (κόκκινο και λευκό), μπύρα (χ.γλ.) και αναψυκτικά, η μουσική, ο χορός και η δημιουργική απασχόληση των παιδιών.
Σας περιμένουμε όλους!

Ταξίδι στη Νότια Ιταλία με χρώμα κι άρωμα Ελλάδας
2025-03-21 21:30 - 2025-03-25 23:30
Η Εστία της Κοιλιοκάκης, σε συνεργασία με το ταξιδιωτικό γραφείο GoFun, διοργανώνει 4ήμερη gluten-free εκδρομή στη Νότια Ιταλία για τα μέλη και τους φίλους μας. Θα αναχωρήσουμε από τα Ιωάννινα το βράδυ της Παρασκευής 21 Μαρτίου 2025 και θα επιστρέψουμε το βράδυ της Τρίτης 25 Μαρτίου 2025.
Τιμή: 390€/άτομο
παιδιά έως 16 ετών: 365€
Οι θέσεις είναι περιορισμένες και θα τηρηθεί αυστηρά σειρά προτεραιότητας!
Για την κατοχύρωση θέσης θα πρέπει να γίνει κατάθεση της προκαταβολής, όπως αναφέρεται παρακάτω.
Σε περίπτωση περισσότερων αιτήσεων συμμετοχής από τις διαθέσιμες θέσεις θα δοθεί προτεραιότητα στα ενεργά μέλη του συλλόγου.
Δηλώσεις συμμετοχής στα τηλέφωνα του πρακτορείου 2651-065424, 2651-310302 & 693-7040732.
Τελική ημερομηνία προκαταβολής η 03/03/2025 με το ποσό των 100€/άτομο και η τελική ημερομηνία εξόφλησης η 17/03/2025.
Όποιος ΔΕΝ επιθυμεί καμπίνα στην επιστροφή, το ποσό μειώνεται κατά 20€/άτομο, αλλά θα πρέπει να το δηλώσει εγκαίρως.
Σε όσους είχε γίνει παρακράτηση ποσού μετά την ακύρωση της προηγούμενης εκδρομής, να επικοινωνήσουν με το γραφείο ώστε να υπολογιστεί στην προκαταβολή.

Στην τιμη περιλαμβάνονται:

Μετακινήσεις με πολυτελές υπερυψωμένο πούλμαν του γραφείου.
Τρεις διανυκτερεύσεις στο ξενοδοχείο Hilton Garden Inn στο Λέτσε με gluten free πρωινό.
Ακτοπλοϊκά εισιτήρια με εσωτερικές τετράκλινες καμπίνες για τις διαδρομές ΗΓΟΥΜΕΝΙΤΣΑ-ΜΠΡΙΝΤΙΖΙ (22/3, 01:00-09:00) και ΜΠΡΙΝΤΙΖΙ-ΗΓΟΥΜΕΝΙΤΣΑ (25/3, 13:00-22:00).
Περιηγήσεις, ξεναγήσεις, όπως αναφέρονται στο πρόγραμμα.
Έμπειρος αρχηγός – συνοδός του γραφείου.
Ασφαλιστική κάλυψη αστικής/επαγγελματικής ευθύνης.

ΔΕΝ περιλαμβάνονται:

Είσοδοι σε μουσεία – αρχαιολογικούς χώρους
Ό,τι αναφέρεται ως προτεινόμενο ή προαιρετικό
City tax και check points: 20€/ άτομο

Σημείωση: Οι ξεναγήσεις, εκδρομές, περιηγήσεις είναι ενδεικτικές και δύνανται να αλλάξει η σειρά που θα πραγματοποιηθούν ώστε να εξυπηρετηθούν καλύτερα οι ανάγκες των συμμετεχόντων. Επίσης, αλλαγές μπορεί να υπάρξουν εφόσον έκτακτες ανάγκες το επιβάλλουν.

Παρακαλείστε όλοι όσοι δηλώσετε συμμετοχή στην εκδρομή στην Ιταλία να καταθέσετε μέχρι την Δευτέρα 3/3 την προκαταβολή των 100€ κατά άτομο και μέχρι την Δευτέρα 17/3 το υπόλοιπο ποσό που αντιστοιχεί σε εσάς (και την οικογένειά σας) σε έναν από τους εξής τραπεζικούς λογαριασμούς:
ΠΕΙΡΑΙΩΣ – ΙΒΑΝ: [REDACTED]
ALPHA – IBAN: [REDACTED]
(Όνομα Δικαιούχου: Σιούλας Γεώργιος – Γραφείο Γενικού Τουρισμού)
ΜΗΝ παραλείψετε να γράψετε ως αιτιολόγηση το ΟΝΟΜΑΤΕΠΩΝΥΜΟ σας και το κείμενο «ΕΚΔΡΟΜΗ ΕΣΤΙΑΣ ΙΤΑΛΙΑ 2025».
Το αποδεικτικό μπορείτε να τα στείλετε στο email της Εστίας (celiacshome@gmail.com) και θα αναλάβουμε εμείς την επικοινωνία με το τουριστικό γραφείο.
Οι παραπάνω προθεσμίες θα τηρηθούν αυστηρά λόγω μεγάλης ζήτησης. Οποιαδήποτε κατάθεση πέραν των παραπάνω ημερομηνιών δεν θα γίνονται δεκτές.
Επίσης ΠΟΛΥ ΣΗΜΑΝΤΙΚΟ:

Στην περίπτωση που ο ανήλικος συνοδεύεται μόνο από ένα εκ των δύο γονέων/κηδεμόνων, θα πρέπει επιπροσθέτως να έχει μαζί του υπεύθυνη δήλωση του άλλου γονέα μέσω της οποίας αυτός επιτρέπει το ταξίδι. Η δήλωση αυτή θα πρέπει να είναι επικυρωμένη ως προς το γνήσιο της υπογραφής από αρμόδιες ελληνικές αρχές (π.χ. ΚΕΠ, Αστυνομικό Τμήμα κλπ).
Στην περίπτωση που ο ανήλικος συνοδεύεται από ενήλικο που δεν είναι γονέας ή νόμιμος κηδεμόνας του, η υπεύθυνη δήλωση θα πρέπει να υπογράφεται και από τους δύο γονείς με την οποία θα επιτρέπουν στο εν λόγω πρόσωπο να συνοδεύσει το παιδί τους στο συγκεκριμένο ταξίδι. Αντίστοιχα, η δήλωση θα πρέπει να φέρει το γνήσιο της υπογραφής των δύο γονέων.

Μπορείτε να εκδώσετε υπεύθυνη δήλωση ψηφιακά υπογεγραμμένη μέσω του gov.gr.

ΠΡΟΓΡΑΜΜΑ ΕΚΔΡΟΜΗΣ
1η μέρα: ΙΩΑΝΝΙΝΑ – ΗΓΟΥΜΕΝΙΤΣΑ – ΜΠΡΙΝΤΙΖΙ
Συγκέντρωση στις 21:30 στο χώρο του Πανεπιστημιακού Νοσοκομείου Ιωαννίνων και αναχώρηση για το λιμάνι της Ηγουμενίτσας. Μετά τον έλεγχο των εισιτηρίων (το πλοίο αναχωρεί στη 01:00) επιβίβαση στο πλοίο και τακτοποίηση στις καμπίνες. Στον ελεύθερο χρόνο μπορείτε να διασκεδάσετε στους πολυτελείς χώρους αναψυχής του πλοίου. Διανυκτέρευση εν πλω.
2η μέρα: ΛΕΤΣΕ
Άφιξη το πρωί στο λιμάνι του Μπρίντιζι και αναχώρηση για το Λέτσε. Μετά την άφιξή μας θα περιηγηθούμε στην πόλη με την εντυπωσιακή πλατεία του καθεδρικού ναού και τα επιβλητικά μπαρόκ κτίρια, την Πιάτσα Σαν Ορόντζο, το Ρωμαϊκό Αμφιθέατρο, την εκκλησία του Τιμίου Σταυρού και το Κάστρο. Ελευθερος χρόνος στην πόλη. Τακτοποίηση στο ξενοδοχείο και διανυκτέρευση. (1η διανυκτέρευση)
3η μέρα: ΣΤΕΡΝΑΤΙΑ – ΚΑΛΗΜΕΡΑ
Πρωινό και αναχώρηση στις 9 π.μ. για το ελληνόφωνο χωριό Στερνάτια, όπου θα γνωριστούμε με τον ελληνόφωνο πληθυσμό, με τους ήχους του «Γκρίγκο» στα αυτιά μας. Χρόνος για φαγητό στη Στερνάτια. Έπειτα σειρά έχει η ξενάγησή μας στο χωριό Καλημέρα. Περπατώντας στα όμορφα δρομάκια του θα δείτε την εκκλησία του San Brizio, το Palazzo Montinari και το Μουσείο Φυσικής Ιστορίας. Επιστροφή στο ξενοδοχείο μας στο Λέτσε για διανυκτέρευση αργά το απόγευμα. (2η διανυκτέρευση)
4η μέρα: ΟΤΡΑΝΤΟ – ΚΑΛΛΙΠΟΛΗ
Όλη η μέρα είναι αφιερωμένη στο Ότραντο και την Καλλίπολη. Αναχώρηση μετά το πρωινό. Το Ότραντο είναι ελληνικής καταγωγής και στην αρχαιότητα ονομαζόταν Υδρούντα (Hidruntum) επειδή χτίστηκε στις εκβολές του ποταμού Υδρία (Idro) από Έλληνες που βγήκαν εκεί 25 αιώνες πριν. Θα επισκεφθούμε την επιβλητική Παναγία Των Μαρτύρων. Οι ξυσμένες τοιχογραφίες βυζαντινής αγιογράφησης, που μοιάζουν να είναι βαμμένες στο αίμα των Ελλήνων μαρτύρων, θυμίζουν το δράμα που πέρασε. Στο εσωτερικό της σώζεται το μεγαλύτερο ψηφιδωτό δάπεδο της Ευρώπης (το δένδρο της ζωής) αλλά και η υπόγεια στέρνα πιστό αντίγραφο της στέρνας της Κωνσταντινούπολης, με τις 68 ρωμαϊκές κολόνες πάνω σε βάσεις ελληνικές. Στο Ότραντο θα έχουμε χρόνο για χαλαρή βόλτα. Ακολουθεί επίσκεψη και ξενάγηση στην Καλλίπολη, μια σημαντική πόλη της Μεγάλης Ελλάδας, η οποία κυβέρνησε μια μεγάλη περιοχή, συμπεριλαμβανομένου του σημερινού Πόρτο Κεσαρέο. Σύμφωνα με μύθο, η πόλη ιδρύθηκε στην αρχαιότητα από τον Ιδομενέα της Κρήτης. Πιθανότατα ήταν ένας οικισμός των Μεσσαπίοιων. Ιστορικά, το 265 π.Χ. συμπαραστάθηκε με τον Πύρρο της Ηπείρου μαζί με την πόλη του Τάραντα κατά της αρχαίας Ρώμης, υποφέροντας μια ήττα που την μετάτρεψε τελικά σε ρωμαϊκή αποικία. Επιστροφή στο ξενοδοχείο μας στο Λέτσε για διανυκτέρευση αργά το απόγευμα. (3η διανυκτέρευση)
5η μέρα: ΜΠΡΙΝΤΙΖΙ – ΗΓΟΥΜΕΝΙΤΣΑ – ΙΩΑΝΝΙΝΑ
Πρωινό και αναχώρηση στις 9 π.μ. για το λιμάνι του Μπρίντιζι. Εκεί μπορείτε να θαυμάσετε την πλακόστρωτη Piazza del Duomo και τον Καθεδρικό Ναό του Ιωάννη του Βαπτιστή. Επιβίβαση στο πλοίο (στις 13:00) με προορισμό το λιμάνι της Ηγουμενίτσας. Άφιξη στην Ηγουμενίτσα περίπου στις 22:00 το βράδυ. Επιστροφή στην πόλη μας.
ΤΕΛΟΣ ΕΚΔΡΟΜΗΣ
